Carcaixent acull una exposició sobre els Drets Humans i celebra la Jornada Internacional Ciutats per la Vida, Ciutats contra la Pena de Mort
30 de novembre de 2022 18:00

Carcaixent

Amnistia Internacional i la Comunitat de Sant Egidi (Roma) organitzen conjuntament a finals del mes de novembre un acte ciutadà contra la pena de mort en el qual participen més de 2.000 ciutats del món. Aquest acte anual s'emmarca dins de la Jornada Internacional de Ciutats per la Vida, Ciutats contra la Pena de Mort, que rememora que el 30 de novembre de 1786 el Gran Ducat de Toscana va ser el primer estat a abolir la pena capital.

Enguany, la ciutat de Carcaixent també s’ha sumat a la Xarxa de Ciutats per la Vida i ha organitzat, juntament amb Amnistia Internacional Grup la Ribera, un acte ciutadà per al dia 30 a les 18 hores: una encesa de ciris i la lectura d’un manifest amb l’edifici consistorial il·luminat com a signe de suport a l'abolició de la pena capital. A més, s’ha completat la celebració amb l’exposició d’Amnistia Internacional «Il·lustracions de creació valenciana sobre els Drets Humans» que podrà ser visitada al Palau de la Marquesa des del dia 16 de novembre fins el 30, en horari de 9 a 14 hores.